"Folytatjuk a plakátjavítást" - kezdte közleményét a Momentum, amelynek több száz aktivistája péntek hajnalban országszerte 14 városban ragasztotta át a kormány nemzeti konzultációs plakátjait.

Budapest mellett Balassagyarmaton, Győrben, Szegeden, Debrecenben, Kecskeméten, és egyéb nagyobb városokban hajtották végre az akciót.

A párttá alakult szervezet úgy fogalmaz, hogy kijavította a plakátokat, kicserélve a “Brüsszel” szót Moszkvára és Orbánra.

Fotó: Momentum Mozgalom

A Momentum ezzel arra hívja fel a figyelmet, mint írják, hogy "bár az orosz tankokat már elvitték, az oroszok visszakúsztak a gázvezetékeken, az álhírportálokon és a politikai eliten keresztül.

A kormány úgy hazudja magát szabadságharcosnak, hogy közben évek óta hagyja, hogy Putyin egyre szorosabbra húzza a rabláncot Magyarországon.

Pedig mi Európához tartozunk."

Nem először ragasztották át a kormány plakátjait, korábban Budapesten volt hasonló akció.